Uredba Komisije (EGS) št. 3846/87

z dne 17. decembra 1987

o vzpostavitvi nomenklature kmetijskih proizvodov za izvozna nadomestila

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 2727/75 z dne 29. oktobra 1975 o skupni ureditvi trga za žita [1], kakor je bila nazadnje spremenjena z Uredbo (EGS) št. 1900/87 [2], in zlasti člena 16 Uredbe, ter ustreznih določb drugih uredb o skupnih ureditvah trgov za kmetijske proizvode,

ker bo skladno z Uredbo Sveta (EGS) št. 2658/87 [3] s 1. januarjem 1988 začela veljati kombinirana nomenklatura blaga, ki temelji na harmoniziranem sistemu in ustreza zahtevam skupne carinske tarife in zunanjetrgovinske statistike Skupnosti;

ker je treba poimenovanje proizvodov in tarifne številke, ki bodo navedene v prilogah k uredbam Komisije o določanju izvoznih nadomestil za kmetijske proizvode, oblikovati na podlagi kombinirane nomenklature;

ker je treba zato, da se zagotovi enotna predstavitev seznamov kmetijskih proizvodov, za katere so odobrena izvozna nadomestila, in da bi se zajamčila njihova uporaba, sestaviti nomenklaturo kmetijskih proizvodov za uporabo v zvezi z izvoznimi nadomestili;

ker je treba v nekaterih primerih zaradi načina delovanja sistema izvoznih nadomestil kombinirano nomenklaturo razdeliti v pododdelke; ker je treba zato, da se ti pododdelki označijo in da se olajša upravljanje podatkov, ki se nanašajo na proizvode iz teh pododdelkov, oblikovati številčne oznake, ki bi temeljile na tistih iz kombinirane nomenklature;

ker je treba v primeru, da nadomestilo velja samo za nekatere proizvode iz tarifne podštevilke kombinirane nomenklature, zaradi ohranitve usklajene nomenklature za nadomestila in omogočanja računalniške obdelave, navesti tudi del tarifne podštevilke kombinirane nomenklature, za katerega se ne daje nadomestilo;

ker so ukrepi, predvideni s to uredbo, v skladu z mnenjem ustreznih upravljalnih odborov,

SPREJELA NASLEDNJO UREDBO:

Člen 1

Na podlagi kombinirane nomenklature se za uporabo v zvezi z izvoznimi nadomestili uvede nomenklatura kmetijskih proizvodov, v nadaljnjem besedilu "nomenklatura za nadomestila".

Nomenklatura za nadomestila je prikazana v Prilogi k tej uredbi.

Nomenklatura vključuje poleg pododelkov iz kombinirane nomenklature še dodatne pododdelke kakor se zahteva za poimenovanje blaga, za katero so odobrena izvozna nadomestila, in številčne oznake, kakor so določene v členu 2.

Člen 2

1. Vsaka tarifna podštevilka nomenklature za nadomestila se označi s številčno oznako iz enajstih zaporednih številk na naslednji način:

(a) prvih osem številk je številčna oznaka za ustrezno tarifno podštevilko kombinirane nomenklature;

(b) deveta, deseta in enajsta številka označujejo podštevilko nomenklature za nadomestila. Če tarifna podštevilka kombinirane nomenklature ni naprej razčlenjena v nomenklaturi za nadomestila, so zadnje tri številke "000";

2. Pri tobaku se ob objavi zneskov nadomestila zaradi označevanja letine k oznaki proizvoda doda 12. številka.

Člen 3

Komisija in države članice uporabljajo nomenklaturo za nadomestila pri izvajanju ukrepov Skupnosti, ki se nanašajo na izvozna nadomestila za kmetijske proizvode, številčne oznake pa se vpišejo v zadevne dokumente.

Države članice lahko nomenklaturo za nadomestila kombinirajo z drugimi nomenklaturami.

Komisija objavi v Uradnem listu Evropskih skupnosti celotno nomenklaturo za nadomestila, ki se uporablja s 1. januarjem vsakega leta, kakor sledi iz uredbenih pravil o izvoznih režimih za kmetijske proizvode.

Člen 4

Ta uredba začne veljati 1. januarja 1988.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. decembra 1987

Za Komisijo

Frans Andriessen

Podpredsednik

[1] UL L 281, 1.11.1975, str. 1.

[2] UL L 182, 3.7.1987, str. 40.

[3] UL L 256, 7.9.1987, str. 1.

--------------------------------------------------

PRILOGA

NOMENKLATURA KMETIJSKIH PROIZVODOV

ZA IZVOZNA NADOMESTILA

Glej: Uredbo Komisije 2180/2003, UL L 383, 22.12.2003, str. 0001 - 0051.

--------------------------------------------------